Svend Erik Hovmand

Svend Erik Hovmand (født 1945) er en dansk politiker. Han var medlem av Folketinget fra 1975 til 2007 og medlem av tre regjeringer, som representant for partiet Venstre.

Liv og virke 
Han vokste opp på en gård utenfor Sakskøbing på Lolland. Han gikk først i svennelære som tømrer og deretter teknisk fagskole (teknikum) for å bli ingeniør. Han hadde også verv i Venstres Ungdom.

Hovmand gikk så Danmarks Journalisthøjskole i Aarhus og arbeidet noen år i lokalpressen i Ringsted. I 1974 ble han ansatt som pressemedarbeider i Statsministeriet, da venstremannen Poul Hartling var statsminister.

I 1975 ble han valgt inn i Folketinget fra Storstrøms amtskrets. Han var også kommunepolitiker i Ringsted. I 1986 ble Hovmand, som da var formann i Folketingets finansutvalg, utnevnt til energiminister i Schlüter-regjeringen. Ved hjelp av etableringstilskudd ble det bygget ut mye vindkraft. Han gikk av sammen med resten av regjeringen etter «atomvalget» i 1988. Han kom tilbake som boligminister i Schlüters fjerde regjering fra 1990 til 1993.

Hovmand var leder for den danske delegasjonen og president i Nordisk råd i 2001. Ved regjeringsskiftet det året ble han utnevnt til skatteminister i Anders Fogh Rasmussens første regjering. Han skulle sette regjeringens løfter om et «skattestopp» ut i livet, og prøvde å innrette politikken slik at «det opplevde skattetrykket» ble mindre. Som skatteminister ble han oppfattet som svak og skiftet ut i 2004. Han ble kritisert for ikke å ha grepet mot at TDC utnyttet et stort skattehull. I 2006 ble Hovmand frikjent for sin embedsførsel av en uavhengig granskningskommisjon.

Han var formann i Venstres folketingsgruppe fra 2005 til han trakk seg tilbake fra politikken i 2007.

Referanser 

Danske skatteministre
Danske boligministre
Danske klima- og energiministre
Venstre-ministre (Danmark)
Folketingsmedlemmer fra Venstre (Danmark)
Danske journalister
Dannebrogordenen
Personer fra Sakskøbing